
Με αφορμή την επίσκεψη του Υπουργού Υγείας κ. Άδωνη – Σπυρίδωνος Γεωργιάδη, όπου θα εγκαινιάσει την ανακαινισμένη πτέρυγα του Τμήματος επειγόντων Περιστατικών (ΤΕΠ) επιθυμούμε να επισημάνουμε τα εξής:

Όπως και ο ίδιος ο Υπουργός ανέφερε, έτσι κι εμείς, δεν θέλουμε να είμαστε ισοπεδωτικοί και να μηδενίζουμε κάθε προσπάθεια για βελτίωση των συνθηκών στον τομέα της Υγείας. Δεδομένου τούτου χαιρετίζουμε την ανακαίνιση των ΤΕΠ, η οποία όμως είναι ένα έργο πρωθύστερο των αναγκών του Νοσοκομείου μας. Διότι, ναι μεν αποκτά νέο  πρόσωπο η πτέρυγα, εν τούτοις η έλλειψη προσωπικού, που είναι το διαρκές ζήτημα του Νοσοκομείου, ουδόλως επιλύεται και ίσως αντίθετα να γίνεται πιο έντονη.

Οι υγειονομικές εγκαταστάσεις δεν είναι μουσειακές υποδομές αλλά δομές πρώτης ανάγκης και διαρκούς χρήσεως. Είναι λοιπόν απαραίτητο η ανακαίνιση αυτή να λάβει ζωτικό χαρακτήρα με την ενίσχυση του ιατρονοσηλευτικού προσωπικού, άλλως θα μείνει κενή περιεχομένου και το Νοσοκομείο θα «σβήσει» ανακαινισμένο!!!

Επιπλέον πολλοί χώροι του Νοσοκομείου είναι απαραίτητο και κατεπείγον να τύχουν του ενδιαφέροντος του Υπουργείου και να αναζωογονηθούν.

Οι επισημάνσεις μας αυτές δεν είναι τωρινές. Από χρόνια επισημαίνουμε με όλους τους τρόπους την ανάγκη για ένα Νοσοκομείο αυτοδιοίκητο και ανεξάρτητο, όπως ήταν πριν τη συγχώνευση. Από χρόνια ζητούμε από τους κατά καιρούς Υπουργούς την ανακαίνιση και επαναλειτουργία του ΚΕΚΥΚΜΕΑ, ως προτύπου κέντρου αποκαταστάσεως. 

Δυστυχώς ο χρόνος περνάει χωρίς να επιλύουμε προβλήματα και αντίθετα συσσωρεύονται περισσότερα. Τα προβλήματα πραγματικής λειτουργίας του Νοσοκομείου θα επιλυθούν μόνον με την ενίσχυση του προσωπικού.

Τα εγκαίνια ανακαινισμένων – και όχι καινούργιων εγκαταστάσεων χώρων ισοδυναμούν με την ίδια διαφήμιση, του ιδίου προϊόντος .

Τέλος, «ως ευ παρέστητε, κύριε Υπουργέ» αλλά τελικά «με άδεια χέρια».

Χωρίς προκαταλήψεις... 

